Pusat Islam Sandakan

Pusat Islam Sandakan (Tulisan Jawi : ڤوست إسلام سنداکن‎) ialah sebuah pusat Islam yang terletak di Sandakan , Malaysia. Projek ini mula dibina pada tahun 2017 di atas tanah sebesar 5.2 ekar dan dapat memuatkan lebih 1,000 orang jemaah. Bangunan utama yang menempatkan masjid di pusat Islam ini mempunyai seni bina yang unik kerana dibina dengan bentuk seperti bulan sabit dan mempunyai lima kubah serta dua menara masjid. Warna biru dan lambang Rub al-hizb yang menonjol digunakan di sekitar luaran dan dalaman pusat Islam ini bersama motif daripada Uzbekistan yang disesuaikan dengan motif tempatan yang ada di Sabah.

 Sejarah سجاره 
Pembinaan pusat Islam Sandakan bermula pada tahun 2017 dengan kos mencecah RM60 juta. Pada 6 Mei 2018, majlis pecah tanah telah diadakan dan dirasmikan Tun Musa Aman, Ketua Menteri Sabah yang mengilhamkan projek ini. Pusat Islam ini dibina bertujuan untuk menegakkan syiar Islam di Sandakan.

Projek yang juga dikenali sebagai pusat Islam Libaran ini dijadualkan siap  dalam masa empat tahun pembinaan. Namun begitu, pembinaan tergendala kerana pandemik Covid-19.
Projek ini mencapai 66 peratus kemajuan pada bulan Julai 2025 dan dijadualkan siap pada suku pertama 2026. Pusat Islam ini akan menggunakan motif, reka bentuk dan kemasan daripada Uzbekistan yang disesuaikan dengan motif tempatan Sabah. Setelah siap, pusat Islam ini bakal menjadi mercu tanda utama di negeri Sabah.

 Kemudahan کمودهن 
Pusat Islam ini berfungsi sebagai pusat agama dan kebudayaan bagi memartabatkan ajaran Islam, menyediakan ruang untuk program pendidikan serta menjadi pusat perhimpunan bagi memperkukuh perpaduan umat di Sandakan.

Dalam pada itu, pusat ini menjadi platform program kebajikan sosial dan kemahiran selain perkhidmatan sokongan seperti bantuan kaunseling, program belia serta bantuan kepada orang kurang berkemampuan untuk menyokong pembangunan komuniti.
Reka bentuknya yang unik juga menjadikan pusat Islam ini sebagai salah satu tarikan pelancong di Sandakan.

Pusat Islam ini bakal menempatkan ruang solat di bangunan utama yang boleh menampung sehingga 1,000 jemaah, sebuah dewan serbaguna, sebuah tadika, pusat tahfiz serta pejabat pentadbiran JHEAINS, MUIS, and Baitulmal.

 Lihat juga ليهت جوݢ 
Masjid Daerah Sandakan

Islam di Malaysia

 Rujukan رجوعن 

 Pautan luar ڤاءوتن لوار 

 Laman sesawang rasmi JHEAINS 
 Laman sesawang rasmi MUIS 
 Laman sesawang rasmi Baitulmal
 Galeri gambar Pusat Islam Sandakan
 Galeri gambar Pusat Islam Sandakan

Kategori:Masjid di Malaysia
Kategori:Masjid di Sabah